  Майя Бывальцева 2022-тӥ арысен коронавирус инфекцилэсь вакцинациез алон прививкаосъя йӧскалык календаре пыртӥзы. Россиысь тазалыкез утёнъя министерстволэн «Алон прививкаосъя йӧскалык календарез, эпидеми возьматэтъёсъя алон прививкаосъя календарез но алон прививкаосты ортчытон радлыкез юнматон сярысь» косонэз (приказ) 20-тӥ толсуре эрикрадо ивортодэтъя нимлыко  шараязы. Коронавируслэсь прививкаез одно пуктыны кулэ луись муртъёс пӧлы нырысь ик пыртэмын 60 но солэсь трос аресъем муртъёс, тазалыкез утён, дышетон, мерлыко юрттэт сётон огазеяськонъёсын, МФЦ-ын ужасьёс, мерлыко юрттэт сётон огазеяськонъёсын улӥсьёс, кема кыстӥськись (хронической) висёнъёслэсь курадӟисьёс (со пӧлын шокан, сюлэм но вирсэр сӧзнэтъёс, сакыр диабет, куаён висёнъёс), озьы ик 1 миллион но солэсь трос улӥсен каръёсын улӥсь кунмуртъёс. Кыкетӥ радэ пыртэмын транспорт но дыкужым огазеяськонъёсын ужасьёс, эрикрадэз утись ёзъёсын ужасьёс, вахта амалэн ужасьёс, волонтёръёс, ожгарчиос, калыклы юрттӥськет сётон удысын ужасьёс (со пӧлын вузкарон, калыкез сюдон удысъёс). Куинетӥ радэ пыртӥзы кун граждан но муниципал служащейёсты, шор ёзо но вылӥ ӧнер дышетсконниосын тодон-валан басьтӥсьёсты (18 арессэс ортчем муртъёс), ожгар службае басьтон улэ шедисьёс, 12-17 аресъем пиналъёс (мылкыд каремъя, анайлэн яке атайлэн (яке катъя мукет кылкутӥсь адямилэн) гожтэм куриськонэзъя). Эпидеми возьматэтъёсъя алон прививкаосъя календаре оглом 24 висёнъёс пыризы, соос пӧлын кызамак (корь), гордпужы (краснуха), лемтэй энцефалит, дифтерия, полиомиелит, восьминча (оспа) но мукет.  Тодэ вайытом, туэ коньывуонэ Роспотребнадзорлэн элькунъя управлениез коронавируслэсь прививка одно пуктыны кулэ категориосты пусйиз вал.  Тегъёс: Тазалык Удмуртия Россия коронавирус прививка  